title: Rialachán Cur Chun Feidhme (AE) 2022/213 ón gCoimisiún an 8 Feabhra 2022 maidir le clárú táisc gheografaigh faoi chosaint a chealú “Salaisons fumées, marque nationale Grand-Duché de Luxembourg” (TGFC)

text:
                  18.2.2022

                  GA

                  Iris Oifigiúil an Aontais Eorpaigh

                  L 37/14

         RIALACHÁN CUR CHUN FEIDHME (AE) 2022/213 ÓN gCOIMISIÚN
         an 8 Feabhra 2022
         maidir le clárú táisc gheografaigh faoi chosaint a chealú “Salaisons fumées, marque nationale Grand-Duché de Luxembourg” (TGFC)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) Uimh. 1151/2012 ó Pharlaimint na hEorpa agus ón gComhairle an 21 Samhain 2012 maidir le scéimeanna cáilíochta do tháirgí talmhaíochta agus do bhia-earraí (1), agus go háirithe Airteagal 54(1) de,
         De bharr an mhéid seo a leanas:

                     (1)

                     Le hAirteagal 7(1) de Rialachán Tarmligthe (AE) Uimh. 664/2014 ón gCoimisiún (2), foráiltear go bhfuil feidhm mutatis mutandis ag an nós imeachta a leagtar síos in Airteagail 49 go 52 de Rialachán (AE) Uimh. 1151/2012 maidir le clárú dá dtagraítear in Airteagal 54(1) den Rialachán sin a chealú.

                     (2)

                     De bhun Airteagal 50(2)(a) de Rialachán (AE) Uimh. 1151/2012, i gcomhar le hAirteagal 7(1) de Rialachán Tarmligthe (AE) Uimh. 664/2014 ón gCoimisiún, foilsíodh an t-iarratas a sheol Lucsamburg chun an tásc geografach faoi chosaint (TGFC) “Salaisons fumées, marque nationale Grand-Duché de Luxembourg” a chealú in Iris Oifigiúil an Aontais Eorpaigh (3).

                     (3)

                     Ós rud é nach bhfuair an Coimisiún aon ráiteas freasúra faoi Airteagal 51 de Rialachán (AE) Uimh. 1151/2012, ba cheart, dá bhrí sin, an t-ainm “Salaisons fumées, marque nationale Grand-Duché de Luxembourg” (TGFC) a chealú ón gclár um shonrúcháin tionscnaimh faoi chosaint agus um thásca geografacha faoi chosaint.

                     (4)

                     De bhun Airteagal 54(1), an fhomhír dheiridh, de Rialachán (AE) Uimh. 1151/2012, glactar an cealú sin i gcomhréir leis an nós imeachta scrúdúcháin dá dtagraítear in Airteagal 57(2) den Rialachán sin.

                     (5)

                     Tá an beart dá bhforáiltear sa Rialachán seo i gcomhréir leis an tuairim ón gCoiste um Beartas Cáilíochta Táirgí Talmhaíochta,

               TAR ÉIS AN RIALACHÁN SEO A GHLACADH:

            Airteagal 1
            Cealaítear leis seo clárú an ainm “Salaisons fumées, marque nationale Grand-Duché de Luxembourg” (TGFC).

            Airteagal 2
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 8 Feabhra 2022.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 343, 14.12.2012, lch. 1.

            (2)  Rialachán Tarmligthe (AE) Uimh. 664/2014 ón gCoimisiún an 18 Nollaig 2013 lena bhforlíontar Rialachán (AE) Uimh. 1151/2012 ó Pharlaimint na hEorpa agus ón gComhairle maidir le bunú shiombailí an Aontais le haghaidh sonrúcháin tionscnaimh faoi chosaint, tásca geografacha faoi chosaint agus sainearraí traidisiúnta faoi ráthaíocht agus maidir le rialacha áirithe a bhaineann le foinsiú, rialacha áirithe nós imeachta agus rialacha idirthréimhseacha breise áirithe (IO L 179, 19.6.2014, lch. 17).

            (3)  IO C 334, 20.8.2021, lch. 28.


title: Rialachán Cur Chun Feidhme (AE) 2022/248 ón gCoimisiún an 15 Feabhra 2022 lena gcláraítear tásc geografach dí biotáille faoi Airteagal 30(2) de Rialachán (AE) 2019/787 ó Pharlaimint na hEorpa agus ón gComhairle, is é sin, “Pregler”/“Osttiroler Pregler”

text:
                  22.2.2022

                  GA

                  Iris Oifigiúil an Aontais Eorpaigh

                  L 41/14

         RIALACHÁN CUR CHUN FEIDHME (AE) 2022/248 ÓN gCOIMISIÚN
         an 15 Feabhra 2022
         lena gcláraítear tásc geografach dí biotáille faoi Airteagal 30(2) de Rialachán (AE) 2019/787 ó Pharlaimint na hEorpa agus ón gComhairle, is é sin, “Pregler”/“Osttiroler Pregler”
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) 2019/787 ó Pharlaimint na hEorpa agus ón gComhairle an 17 Aibreán 2019 maidir le sainmhíniú, tuairisc, cur i láthair agus lipéadú deochanna biotáille, úsáid ainmneacha deochanna biotáille i gcur i láthair agus lipéadú earraí bia eile, agus cosaint tásc geografach le haghaidh deochanna biotáille, úsáid alcól eitile agus driogáití de thionscnamh talmhaíochta i ndeochanna alcólacha, agus lena n-aisghairtear Rialachán (CE) Uimh. 110/2008 (1), agus go háirithe Airteagal 30(2) de,
         De bharr an mhéid seo a leanas:

                     (1)

                     I gcomhréir le hAirteagal 17(5) de Rialachán (CE) Uimh. 110/2008 ó Pharlaimint na hEorpa agus ón gComhairle (2), tá scrúdú déanta ag an gCoimisiún ar iarratas na hOstaire an 7 Meitheamh 2019 maidir le clárú “Pregler”/“Osttiroler Pregler” mar thásc geografach.

                     (2)

                     Rialachán (AE) 2019/787 a thagann in ionad Rialachán (CE) Uimh. 110/2008, tháinig sé i bhfeidhm an 25 Bealtaine 2019. I gcomhréir le hAirteagal 49(1) den Rialachán sin, déantar Caibidil III de Rialachán (CE) Uimh. 110/2008, maidir le tásca geografacha, a aisghairm le héifeacht ón 8 Meitheamh 2019.

                     (3)

                     Ar chinneadh don Choimisiún go bhfuil an t-iarratas i gcomhréir le Rialachán (CE) Uimh. 110/2008, d’fhoilsigh sé príomhshonraíochtaí an chomhaid theicniúil in Iris Oifigiúil an Aontais Eorpaigh (3) faoi mar a fhoráiltear le hAirteagal 17(6) den Rialachán sin, i gcomhréir le hAirteagal 50(4), an chéad fhomhír, de Rialachán (AE) 2019/787.

                     (4)

                     Níor tugadh aon fhógra freasúra don Choimisiún i gcomhréir le hAirteagal 27(1) de Rialachán (AE) 2019/787.

                     (5)

                     Dá bhrí sin, ba cheart an t-ainm “Pregler”/“Osttiroler Pregler” a chlárú mar thásc geografach,

               TAR ÉIS AN RIALACHÁN SEO A GHLACADH:

            Airteagal 1
            Tá an tásc geografach “Pregler”/“Osttiroler Pregler” cláraithe. I gcomhréir le hAirteagal 30(4) de Rialachán (AE) 2019/787, an chosaint dá dtagraítear in Airteagal 21 den Rialachán sin, deonaítear leis an Rialachán seo í don tásc geografach “Pregler”/“Osttiroler Pregler”.

            Airteagal 2
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 15 Feabhra 2022.

                  Thar ceann an Choimisiúin,

                  Ar son an Uachtaráin,

               Janusz WOJCIECHOWSKI

                  Comhalta den Choimisiún

            (1)  IO L 130, 17.5.2019, lch. 1.

            (2)  Rialachán (CE) Uimh. 110/2008 ó Pharlaimint na hEorpa agus ón gComhairle an 15 Eanáir 2008 maidir le sainmhíniú, tuairisc, cur i láthair, lipéadú agus cosaint tásc geografach deochanna biotáilleacha agus lena n-aisghairtear Rialachán (CEE) Uimh. 1576/89 ón gComhairle (IO L 39, 13.2.2008, lch. 16).

            (3)  IO C 430, 25.10.2021, lch. 14.


title: Rialachán Cur Chun Feidhme (AE) 2022/249 ón gCoimisiún an 18 Feabhra 2022 lena leasaítear Iarscríbhinní V agus XIV a ghabhann le Rialachán Cur Chun Feidhme (AE) 2021/404 a mhéid a bhaineann leis na hiontrálacha maidir leis an Ríocht Aontaithe sna liostaí de thríú tíortha óna n-údaraítear coinsíneachtaí d’éanlaith clóis, de tháirgí geirmeacha ó éanlaith chlóis, agus d’fheoil úr ó éanlaith chlóis agus ó éanlaith géim a theacht isteach san Aontas (Téacs atá ábhartha maidir le LEE)

text:
                  22.2.2022

                  GA

                  Iris Oifigiúil an Aontais Eorpaigh

                  L 41/16

         RIALACHÁN CUR CHUN FEIDHME (AE) 2022/249 ÓN gCOIMISIÚN
         an 18 Feabhra 2022
         lena leasaítear Iarscríbhinní V agus XIV a ghabhann le Rialachán Cur Chun Feidhme (AE) 2021/404 a mhéid a bhaineann leis na hiontrálacha maidir leis an Ríocht Aontaithe sna liostaí de thríú tíortha óna n-údaraítear coinsíneachtaí d’éanlaith clóis, de tháirgí geirmeacha ó éanlaith chlóis, agus d’fheoil úr ó éanlaith chlóis agus ó éanlaith géim a theacht isteach san Aontas
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) 2016/429 ó Pharlaimint na hEorpa agus ón gComhairle an 9 Márta 2016 maidir le galair in-tarchurtha ainmhithe agus lena leasaítear agus lena n-aisghairtear gníomhartha áirithe i réimse na sláinte ainmhithe (“Dlí maidir le Sláinte Ainmhithe”) (1), agus go háirithe Airteagal 230(1) agus Airteagal 232(1) de,
         De bharr an mhéid seo a leanas:

                     (1)

                     I Rialachán (AE) 2016/429, ceanglaítear gur gá coinsíneachtaí d’ainmhithe, de tháirgí geirmeacha agus de tháirgí de bhunadh ainmhíoch a theacht ó thríú tír nó ó chríoch, nó ó chrios nó ó dheighleog de thríú tír nó de chríoch, a liostaítear i gcomhréir le hAirteagal 230(1) den Rialachán sin chun teacht isteach san Aontas.

                     (2)

                     Le Rialachán Tarmligthe (AE) 2020/692 ón gCoimisiún (2), leagtar síos na ceanglais sláinte ainmhithe nach mór do choinsíneachtaí speiceas agus catagóirí áirithe d’ainmhithe, de tháirgí geirmeacha agus de tháirgí de bhunadh ainmhíoch a chomhlíonadh chun teacht isteach san Aontas ó thríú tíortha nó ó chríocha, nó ó chriosanna de thríú tír nó de chríoch, nó ó dheighleoga de thríú tír nó de chríoch i gcás ainmhithe dobharshaothraithe.

                     (3)

                     Le Rialachán Cur Chun Feidhme (AE) 2021/404 ón gCoimisiún (3), bunaítear na liostaí de thríú tíortha, nó de chríocha, nó de chriosanna nó de dheighleoga de thríú tír nó de chríoch, óna gceadaítear speicis agus catagóirí d’ainmhithe, de tháirgí geirmeacha agus de tháirgí de bhunadh ainmhíoch a thagann faoi raon feidhme Rialachán Tarmligthe (AE) 2020/692 a theacht isteach san Aontas.

                     (4)

                     Thar aon ní eile, le hIarscríbhinn V agus Iarscríbhinn XIV a ghabhann le Rialachán Cur Chun Feidhme (AE) 2021/404, leagtar amach anois na liostaí de thríú tíortha, nó de chríocha, nó de chriosanna de thríú tír nó de chríoch atá údaraithe i dtaca le coinsíneachtaí d’éanlaith chlóis, de tháirgí geirmeacha ó éanlaith chlóis, agus d’fheoil úr ó éanlaith chlóis agus ó éanlaith géim a theacht isteach san Aontas.

                     (5)

                     Chuir an Ríocht Aontaithe an Coimisiún ar an eolas maidir le ráig den fhliú éanúil ardphataigineach in éanlaith chlóis. Tá an ráig sin ann gar do Bishop’s Waltham, Winchester, Hampshire, Sasana, agus deimhníodh í an 4 Feabhra 2022 le hanailís saotharlainne (RT-PCR).

                     (6)

                     Bhunaigh údaráis tréidliachta na Ríochta Aontaithe crios rialaithe 10 km timpeall ar na bunaíochtaí atá buailte agus chuir siad beartas díbeartha chun feidhme chun láithreacht an fhliú éanúil ardphataiginigh a rialú agus leathadh an ghalair sin a theorannú.

                     (7)

                     Tá faisnéis curtha isteach ag an Ríocht Aontaithe chuig an gCoimisiún maidir leis an staid eipidéimeolaíoch ar a críoch agus maidir leis na bearta atá déanta aici chun leathadh breise an fhliú éanúil ardphataiginigh sin a chosc. Rinne an Coimisiún meastóireacht ar an bhfaisnéis sin. Ar bhonn na meastóireachta sin, níor cheart, mar gheall ar na ráigeanna den fhliú éanúil ardphataigineach, údarú a thabhairt a thuilleadh do choinsíneachtaí d’éanlaith chlóis, de tháirgí geirmeacha ó éanlaith chlóis agus d’fheoil úr ó éanlaith chlóis agus ó éanlaith géim a theacht isteach san Aontas ó na ceantair atá faoi shrianta a leagann údaráis tréidliachta na Ríochta Aontaithe síos.

                     (8)

                     Ba cheart, dá bhrí sin, Iarscríbhinn V agus Iarscríbhinn XIV a ghabhann le Rialachán Cur Chun Feidhme (AE) 2021/404 a leasú dá réir.

                     (9)

                     Tríd an staid eipidéimeolaíoch reatha sa Ríocht Aontaithe a chur san áireamh maidir leis an bhfliú éanúil ardphataigineach agus an riosca tromchúiseach atá ann go dtabharfaí isteach san Aontas é, ba cheart éifeacht a bheith leis na leasuithe atá le déanamh leis an Rialachán seo ar Rialachán Cur Chun Feidhme (AE) 2021/404 mar ábhar práinne.

                     (10)

                     Na bearta dá bhforáiltear sa Rialachán seo, is bearta iad atá i gcomhréir leis an tuairim ón mBuanchoiste um Plandaí, Ainmhithe, Bia agus Beatha,

               TAR ÉIS AN RIALACHÁN SEO A GHLACADH:

            Airteagal 1
            Leasaítear Iarscríbhinn V agus Iarscríbhinn XIV a ghabhann le Rialachán Cur Chun Feidhme (AE) 2021/404 i gcomhréir leis an Iarscríbhinn a ghabhann leis an Rialachán seo.

            Airteagal 2
            Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 18 Feabhra 2022.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 84, 31.3.2016, lch. 1.

            (2)  Rialachán Tarmligthe (AE) 2020/692 ón gCoimisiún an 30 Eanáir 2020 lena bhforlíontar Rialachán (AE) 2016/429 ó Pharlaimint na hEorpa agus ón gComhairle a mhéid a bhaineann le rialacha maidir le coinsíneachtaí ainmhithe áirithe, táirgí geirmeacha agus táirgí de bhunadh ainmhíoch a theacht isteach san Aontas, agus maidir lena ngluaiseacht agus lena láimhseáil tar éis teacht isteach dóibh (IO L 174, 3.6.2020, lch. 379).

            (3)  Rialachán Cur Chun Feidhme (AE) 2021/404 ón gCoimisiún an 24 Márta 2021 lena leagtar síos na liostaí de thríú tíortha, de chríocha nó de chriosanna de thríú tír nó de chríoch óna gceadaítear ainmhithe, táirgí geirmeacha agus táirgí de bhunadh ainmhíoch a theacht isteach san Aontas i gcomhréir le Rialachán (AE) 2016/429 ó Pharlaimint na hEorpa agus ón gComhairle (IO L 114, 31.3.2021, lch. 1).

            IARSCRÍBHINN
            Leasaítear Iarscríbhinn V agus Iarscríbhinn XIV a ghabhann le Rialachán Cur Chun Feidhme (AE) 2021/404 mar a leanas:

                        (1)

                        leasaítear Iarscríbhinn V mar a leanas:

                                    (a)

                                    i gCuid 1, san iontráil a bhaineann leis an Ríocht Aontaithe, cuirtear isteach an ró le haghaidh chrios GB-2.96 tar éis an ró le haghaidh chrios GB-2.95:

                                                “GB an Ríocht Aontaithe

                                                GB-2.96

                                                Éanlaith chlóis phórúcháin seachas raitítigh agus éanlaith chlóis tháirgiúil seachas raitítigh

                                                BPP

                                                N, P1

                                                4.2.2022

                                                Raitítigh phórúcháin agus raitítigh tháirgiúla

                                                BPR

                                                N, P1

                                                4.2.2022

                                                Éanlaith chlóis a bhfuil sé beartaithe iad a mharú seachas raitítigh

                                                SP

                                                N, P1

                                                4.2.2022

                                                Raitítigh a bhfuil sé beartaithe iad a mharú

                                                SR

                                                N, P1

                                                4.2.2022

                                                Sicíní lae seachas raitítigh

                                                DOC

                                                N, P1

                                                4.2.2022

                                                Sicíní lae raitíteach

                                                DOR

                                                N, P1

                                                4.2.2022

                                                Níos lú ná 20 cloigeann d’éanlaith chlóis seachas raitítigh

                                                POU-LT20

                                                N, P1

                                                4.2.2022

                                                Uibheacha goir ó éanlaith chlóis seachas raitítigh

                                                HEP

                                                N, P1

                                                4.2.2022

                                                Uibheacha goir ó raitítigh

                                                HER

                                                N, P1

                                                4.2.2022

                                                Níos lú ná 20 cloigeann d’éanlaith chlóis seachas raitítigh

                                                HE-LT20

                                                N, P1

                                                4.2.2022”

                                    (b)

                                    i gCuid 2, san iontráil a bhaineann leis an Ríocht Aontaithe, cuirtear isteach an tuairisc ar chrios GB-2.96 tar éis na tuairisce ar chrios GB-2.95:

                                                “GB an Ríocht Aontaithe

                                                GB-2.96

                                                Gar do Bishop’s Waltham, Winchester, Hampshire, Sasana.
                                                An limistéar atá laistigh de chiorcal ag a bhfuil ga 10 km, agus a bhfuil a lárphointe suite ag na comhordanáidí deachúlacha WGS84 seo a leanas: N51,00 agus W1,24”

                        (2)

                        in Iarscríbhinn XIV, i gCuid 1, san iontráil a bhaineann leis an Ríocht Aontaithe, cuirtear isteach an ró le haghaidh chrios GB-2.96 tar éis an ró le haghaidh chrios GB-2.95:

                                    “GB an Ríocht Aontaithe

                                    GB-2.96

                                    Feoil úr ó éanlaith chlóis seachas raitítigh

                                    POU

                                    N, P1

                                    4.2.2022

                                    Feoil úr ó raitítigh

                                    RAT

                                    N, P1

                                    4.2.2022

                                    Feoil úr ó éanlaith géim

                                    GBM

                                    N, P1

                                    4.2.2022”


title: Rialachán Cur Chun Feidhme (AE) 2022/250 ón gCoimisiún an 21 Feabhra 2022 lena leasaítear Rialachán Cur Chun Feidhme (AE) 2021/403 a mhéid a bhaineann le deimhniú sláinte ainmhithe/oifigiúil caighdeánach nua a chur leis le haghaidh ainmhithe den chineál caorach agus den chineál gabhair teacht isteach i dTuaisceart Éireann ón mBreatain Mhór agus lena leasaítear Rialachán (AE) 2021/404 a mhéid a bhaineann leis an liosta de thríú tíortha óna n-údaraítear d’ainmhithe den chineál caorach agus den chineál gabhair teacht isteach san Aontas (Téacs atá ábhartha maidir le LEE)

text:
                  22.2.2022

                  GA

                  Iris Oifigiúil an Aontais Eorpaigh

                  L 41/19

         RIALACHÁN CUR CHUN FEIDHME (AE) 2022/250 ÓN gCOIMISIÚN
         an 21 Feabhra 2022
         lena leasaítear Rialachán Cur Chun Feidhme (AE) 2021/403 a mhéid a bhaineann le deimhniú sláinte ainmhithe/oifigiúil caighdeánach nua a chur leis le haghaidh ainmhithe den chineál caorach agus den chineál gabhair teacht isteach i dTuaisceart Éireann ón mBreatain Mhór agus lena leasaítear Rialachán (AE) 2021/404 a mhéid a bhaineann leis an liosta de thríú tíortha óna n-údaraítear d’ainmhithe den chineál caorach agus den chineál gabhair teacht isteach san Aontas
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint do Rialachán (AE) 2016/429 ó Pharlaimint na hEorpa agus ón gComhairle an 9 Márta 2016 maidir le galair in-tarchurtha ainmhithe agus lena leasaítear agus lena n-aisghairtear gníomhartha áirithe i réimse na sláinte ainmhithe (“Dlí maidir le Sláinte Ainmhithe”) (1), agus go háirithe Airteagal 230(1), Airteagal 238(3) agus Airteagal 239(3) de,
         Ag féachaint do Rialachán (AE) 2017/625 ó Pharlaimint na hEorpa agus ón gComhairle an 15 Márta 2017 maidir le rialuithe oifigiúla agus gníomhaíochtaí oifigiúla eile arna ndéanamh lena áirithiú go gcuirtear i bhfeidhm dlí an bhia agus na beatha, rialacha maidir le sláinte agus leas ainmhithe, sláinte plandaí agus táirgí cosanta plandaí, lena leasaítear Rialacháin (CE) Uimh. 999/2001, (CE) Uimh. 396/2005, (CE) Uimh. 1069/2009, (CE) Uimh. 1107/2009, (AE) Uimh. 1151/2012, (AE) Uimh. 652/2014, (AE) 2016/429 agus (AE) 2016/2031 ó Pharlaimint na hEorpa agus ón gComhairle, Rialachán (CE) Uimh. 1/2005 agus Rialachán (CE) Uimh. 1099/2009 ón gComhairle agus Treoracha 98/58/CE, 1999/74/CE, 2007/43/CE, 2008/119/CE agus 2008/120/CE ón gComhairle agus lena n-aisghairtear Rialachán (CE) Uimh. 854/2004 ó Pharlaimint na hEorpa agus ón gComhairle, agus Rialachán (CE) Uimh. 882/2004 ó Pharlaimint na hEorpa agus ón gComhairle, Treoracha 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE agus 97/78/CE agus Cinneadh 92/438/CEE ón gComhairle (Rialachán maidir le Rialuithe Oifigiúla) (2) agus go háirithe Airteagal 90, an chéad fhomhír, pointe (a) agus pointe (c), agus Airteagal 126(3) de,
         De bharr an mhéid seo a leanas:

                     (1)

                     Le Rialachán Cur Chun Feidhme (AE) 2021/403 ón gCoimisiún (3), leagtar síos rialacha maidir le deimhnithe sláinte ainmhithe dá bhforáiltear i Rialachán (AE) 2016/429 agus maidir le deimhnithe sláinte ainmhithe/oifigiúla ar bhonn Rialacháin (AE) 2016/429 agus (AE) 2017/625, rudaí is gá maidir le teacht isteach san Aontas ainmhithe talún. Go háirithe, na deimhnithe sláinte ainmhithe agus na deimhnithe sláinte ainmhithe/oifigiúla atá le húsáid maidir le teacht isteach san Aontas catagóirí áirithe crúbach, déantar foráil in Airteagal 14 den Rialachán Cur Chun Feidhme sin go gcomhfreagróidh siad do dheimhnithe caighdeánacha áirithe a leagtar amach in Iarscríbhinn II a ghabhann leis. Tagraíonn an tAirteagal sin, inter alia, don deimhniú caighdeánach “OV/CAP-X”, rud a leagtar amach i gCaibidil 4 den Iarscríbhinn sin, agus nach mór a úsáid maidir le ainmhithe den chineál caorach agus den chineál gabhair teacht isteach san Aontas.

                     (2)

                     Le Rialachán Cur Chun Feidhme (AE) 2021/404 ón gCoimisiún (4), bunaítear na liostaí de thríú tíortha, de chríocha nó de chriosanna de thríú tír nó de chríoch óna gceadaítear na speicis agus na catagóirí ainmhithe a thagann faoi raon feidhme Rialachán Tarmligthe (AE) 2020/692 ón gCoimisiún (5) teacht isteach san Aontas. Go háirithe, déantar tagairt in Airteagal 3 den Rialachán Cur Chun Feidhme sin do Chuid 1 d’Iarscríbhinn II a ghabhann leis ina leagtar amach an liosta de thríú tíortha, de chríocha nó de chriosanna de thríú tír nó de chríoch óna gceadaítear crúbacha teacht isteach san Aontas.

                     (3)

                     Le Rialachán (CE) Uimh. 999/2001 ó Pharlaimint na hEorpa agus ón gComhairle (6), leagtar síos rialacha maidir le heinceifileapaití spúinseacha in-tarchurtha (TSEnna) a chosc in ainmhithe. Go sonrach, leagtar síos le Caibidil E d’Iarscríbhinn IX a ghabhann leis an Rialachán sin na riachtanais le haghaidh allmhairiú ainmhithe den chineál caorach agus den chineál gabhair isteach san Aontas.

                     (4)

                     I gcomhréir leis an gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (An Comhaontú um Tharraingt Siar), agus go háirithe Airteagal 5(4) den Phrótacal maidir le hÉirinn/Tuaisceart Éireann i gcomhréir le hIarscríbhinn 2 a ghabhann leis an bPrótacal sin, tá feidhm ag Rialacháin (CE) Uimh. 999/2001, (AE) 2016/429 agus (AE) 2017/625, agus ag na gníomhartha ón gCoimisiún a bhunaítear orthu, maidir leis an Ríocht Aontaithe i ndáil le Tuaisceart Éireann tar éis dheireadh na hidirthréimhse dá bhforáiltear sa Chomhaontú um Tharraingt Siar. Dá réir sin, tá ainmhithe beo a sheoltar ón mBreatain Mhór go Tuaisceart Éireann faoi réir an chórais is infheidhme maidir le hallmhairí ó aon tríú tír.

                     (5)

                     Le Rialachán (AE) 2022/175 (7), leasaíodh na ceanglais a leagtar síos in Iarscríbhinn IX a ghabhann le Rialachán (CE) Uimh. 999/2001 maidir le teacht isteach san Aontas ainmhithe den chineál caorach agus den chineál gabhair a bhfuil sé beartaithe iad a phórú, lena gceadaítear, go dtí an 31 Nollaig 2024, teacht isteach na n-ainmhithe sin i dTuaisceart Éireann ón mBreatain Mhór nuair a thagann siad ó ghabháltais sa Bhreatain Mhór atá ag gabháil don phróiseas 3 bliana chun stádas a bhaint amach mar ghabháltas a bhfuil riosca rialaithe na scráibí clasaicí ag baint leis. Ba cheart an ceanglas allmhairiúcháin nua sin a fheiceáil i ndeimhniú caighdeánach nua sonrach le haghaidh na n-ainmhithe sin dá bhforáiltear i Rialachán Cur Chun Feidhme (AE) 2021/403. Dá réir sin, is gá Airteagal 14 agus Iarscríbhinn II a ghabhann leis an Rialachán Cur Chun Feidhme sin a leasú.

                     (6)

                     Ina theannta sin, ós rud é nach bhfuil feidhm ag an gceanglas nua allmhairiúcháin a leagtar síos in Iarscríbhinn IX a ghabhann le Rialachán (CE) Uimh. 999/2001 ach maidir le hainmhithe den chineál caorach agus den chineál gabhair a thagann ó ghabháltais sa Bhreatain Mhór, is gá úsáid an deimhnithe chaighdeánaigh nua a leagtar síos in Iarscríbhinn II a ghabhann le Rialachán Cur Chun Feidhme (AE) 2021/403 a theorannú don Bhreatain Mhór, i gCuid 1 d’Iarscríbhinn II a ghabhann le Rialachán Cur Chun Feidhme (AE) 2021/403. Dá bhrí sin, is gá na hiontrálacha maidir leis an Ríocht Aontaithe in Iarscríbhinn II a ghabhann le Rialachán Cur Chun Feidhme (AE) 2021/404 a leasú dá réir.

                     (7)

                     Dá bhrí sin, ba cheart Rialacháin Cur Chun Feidhme (AE) 2021/403 agus (AE) 2021/404 a leasú dá réir.

                     (8)

                     Tá na bearta dá bhforáiltear sa Rialachán seo i gcomhréir le tuairim an Bhuanchoiste um Plandaí, Ainmhithe, Bia agus Beatha,

               TAR ÉIS AN RIALACHÁN SEO A GHLACADH:

            Airteagal 1
            Leasaítear Rialachán Cur Chun Feidhme (AE) 2021/403 mar a leanas:

                        (1)

                        in Airteagal 14, cuirtear an pointe (m) seo a leanas leis:

                                    “(m)

                                    OV/CAP-X-NI arna dhréachtú i gcomhréir leis an deimhniú caighdeánach a leagtar amach i gCaibidil 4a d’Iarscríbhinn II, maidir le hainmhithe den chineál caorach agus ainmhithe den chineál gabhair teacht isteach i dTuaisceart Éireann ón mBreatain Mhór go dtí an 31 Nollaig 2024.”;

                        (2)

                        leasaítear Iarscríbhinn II i gcomhréir le hIarscríbhinn I a ghabhann leis an Rialachán seo.

            Airteagal 2
            Leasaítear Iarscríbhinn II a ghabhann le Rialachán Cur Chun Feidhme (AE) 2021/404 i gcomhréir le hIarscríbhinn II a ghabhann leis an Rialachán seo.

            Airteagal 3
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 21 Feabhra 2022.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 84, 31.3.2016, lch. 1.

            (2)  IO L 95, 7.4.2017, lch. 1.

            (3)  Rialachán Cur Chun Feidhme (AE) 2021/403 ón gCoimisiún an 24 Márta 2021 lena leagtar síos rialacha maidir le cur i bhfeidhm Rialacháin (AE) 2016/429 agus (AE) 2017/625 ó Pharlaimint na hEorpa agus ón gComhairle maidir le deimhnithe sláinte ainmhithe caighdeánacha agus deimhnithe sláinte ainmhithe/oifigiúla caighdeánacha, maidir le coinsíneachtaí de chatagóirí áirithe ainmhithe talún agus a dtáirgí geirmeacha, deimhniúchán oifigiúil maidir leis na deimhnithe sin a thabhairt isteach san Aontas agus maidir lena ngluaiseachtaí idir na Ballstáit, agus lena n-aisghairtear Cinneadh 2010/470/AE (IO L 113, 31.3.2021, lch. 1).

            (4)  Rialachán Cur Chun Feidhme (AE) 2021/404 ón gCoimisiún an 24 Márta 2021 lena leagtar síos na liostaí de thríú tíortha, de thríú críocha nó de chriosanna díobh óna gceadaítear ainmhithe, táirgí geirmeacha agus táirgí de bhunadh ainmhíoch teacht isteach san Aontas i gcomhréir le Rialachán (AE) 2016/429 ó Pharlaimint na hEorpa agus ón gComhairle (IO L 114, 31.3.2021, lch. 1).

            (5)  Rialachán Tarmligthe (AE) 2020/692 ón gCoimisiún an 30 Eanáir 2020 lena bhforlíontar Rialachán (AE) 2016/429 ó Pharlaimint na hEorpa agus ón gComhairle a mhéid a bhaineann le rialacha maidir le coinsíneachtaí ainmhithe áirithe, táirgí geirmeacha agus táirgí de bhunadh ainmhíoch teacht isteach san Aontas, agus maidir lena ngluaiseacht agus lena láimhseáil tar éis iad a thabhairt isteach (IO L 174, 3.6.2020, lch. 379).

            (6)  Rialachán (CE) Uimh. 999/2001 ó Pharlaimint na hEorpa agus ón gComhairle an 22 Bealtaine 2001 lena leagtar síos rialacha maidir le heinceifileapaití spúinseacha in-tarchurtha áirithe a chosc (IO L 147, 31.5.2001, lch. 1).

            (7)  Rialachán (AE) 2022/175 ón gCoimisiún an 9 Feabhra 2022 lena leasaítear Iarscríbhinn IX a ghabhann le Rialachán (CE) Uimh. 999/2001 ó Pharlaimint na hEorpa agus ón gComhairle a mhéid a bhaineann le coinníollacha allmhairiúcháin le haghaidh gluaiseachtaí ainmhithe den chineál caorach agus den chineál gabhair a bhfuil sé beartaithe iad a phórú ón mBreatain Mhór isteach i dTuaisceart Éireann (IO L 29, 10.2.2022, lch. 1).

            IARSCRÍBHINN I
            Leasaítear Iarscríbhinn II a ghabhann le Rialachán Cur Chun Feidhme (AE) 2021/403 mar a leanas:

                        (1)

                        sa tábla ina liostaítear na deimhnithe sláinte ainmhithe caighdeánacha agus na deimhnithe sláinte ainmhithe/oifigiúla agus na dearbhuithe sláinte ainmhithe/oifigiúla maidir le teacht isteach san Aontas agus le hiompar tríd an Aontas, sa roinn le haghaidh crúbach, cuirtear an iontráil seo a leanas isteach tar éis na hiontrála “OV/CAP-X”:

                                    “OV/CAP-X-NI

                                    Caibidil 4a: Deimhniú sláinte ainmhithe/oifigiúil caighdeánach maidir le hainmhithe den chineál caorach agus le hainmhithe den chineál gabhair teacht isteach i dTuaisceart Éireann ón mBreatain Mhór is infheidhme go dtí an 31 Nollaig 2024”;

                        (2)

                        cuirtear isteach an Chaibidil 4a seo a leanas idir Caibidlí 4 5:
                        “CAIBIDIL4A

                           DEIMHNIÚ SLÁINTE AINMHITHE/OIFIGIÚIL CAIGHDEÁNACH MAIDIR LE hAINMHITHE DEN CHINEÁL CAORACH AGUS LE hAINMHITHE DEN CHINEÁL GABHAIR TEACHT ISTEACH I dTUAISCEART ÉIREANN ÓN mBREATAIN MHÓR IS INFHEIDHME GO DTÍ AN 31 NOLLAIG 2024 (DEIMHNIÚ CAIGHDEÁNACH ‘OV/CAP-X-NI’)

                                       TÍR

                                       Deimhniú caighdeánach OV/CAP-X-NI

                                       CUID II: Deimhniú

                                                   II.

                                                Faisnéis sláinte

                                       II.a

                                       Tagairt an deimhnithe

                                       II.b

                                       Tagairt CBFRO

                                                   II.1.

                                                Fianú sláinte poiblí
                                                Deimhnímse, an tréidlia oifigiúil a bhfuil m’ainm anseo thíos, leis seo an méid seo a leanas maidir leis na hainmhithe ar a dtugtar tuairisc sa deimhniú seo:

                                                            II.1.1.

                                                            ní bhfuair siad:

                                                                        —

                                                                        aon substaint stilbéine ná thíreastatach,

                                                                        —

                                                                        substaintí éastraigineacha, andraigineacha, gaistigineacha nó béite-agónaí chun críoch eile seachas cóireáil theiripeach nó zóiteicniúil (mar a shainmhínítear i dTreoir 96/22/CE ón gComhairle);

                                                            II.1.2.

                                                            go gcomhlíonann siad na ráthaíochtaí lena gcumhdaítear ainmhithe beo agus táirgí díobh dá bhforáiltear leis na pleananna iarmharacha arna dtíolacadh i gcomhréir le hAirteagal 29 de Threoir 96/23/CE ón gComhairle, agus liostaítear na hainmhithe lena mbaineann i gCinneadh 2011/163/AE ón gCoimisiún maidir leis an tír thionscnaimh lena mbaineann.

                                                   II.2.

                                                Fianú sláinte ainmhithe
                                                Deimhnímse, an tréidlia oifigiúil a bhfuil m’ainm anseo thíos, leis seo an méid seo a leanas maidir leis na hainmhithe ar a dtugtar tuairisc i gCuid I:

                                                            II.2.1.

                                                            go dtagann siad ón gcrios a bhfuil an cód seo a leanas aige: __ __ - __(2)dá n-údaraítear, ar dháta eisiúna an deimhnithe seo, ainmhithe den chineál caorach agus ainmhithe den chineál gabhair teacht isteach san Aontas agus a liostaítear i gCuid 1 d’Iarscríbhinn I a ghabhann le Rialachán Cur Chun Feidhme (AE) 2021/404 ón gCoimisiún:

                                                            II.2.2.

                                                            gur fhan siad ar bhonn leanúnach:

                                                                        (i)

                                                                        sa chrios dá dtagraítear i bpointe II.2.1 ó rugadh iad nó ar feadh tréimhse 6 mhí ar a laghad roimh dháta a seolta chuig an Aontas, agus

                                                                        (ii)

                                                                        sa bhunaíocht tionscnaimh ó rugadh iad nó ar feadh tréimhse 40 lá ar a laghad roimh dháta a seolta chuig an Aontas, ar bunaíocht í nár tugadh isteach le linn na tréimhse sin aon ainmhí den chineál caorach agus den chineál gabhair ná aon ainmhí de speicis eile a liostaítear maidir leis na galair chéanna le hainmhithe den chineál caorach agus den chineál gabhair.

                                                            II.2.3.

                                                            nach raibh aon teagmháil acu le hainmhithe a raibh stádas sláinte níos ísle acu ó rugadh iad nó ar feadh tréimhse 30 lá ar a laghad roimh dháta a seolta chuig an Aontas.

                                                            II.2.4.

                                                            nach bhfuil siad le marú faoi chlár náisiúnta maidir le galair a dhíothú, lena n-áirítear na galair liostaithe ábhartha dá dtagraítear in Iarscríbhinn I a ghabhann le Rialachán Tarmligthe (AE) 2020/692 ón gCoimisiún agus galair atá ag teacht chun cinn.

                                                               (1)
                                                               cibé acu [II.2.5.

                                                            gur seoladh iad go díreach ón mbunaíocht tionscnaimh chuig an Aontas gan dul trí aon bhunaíocht eile].

                                                               (1)
                                                               nó [II.2.5.

                                                            go ndeachaigh siad faoi aon oibríocht chruinnithe amháin sa chrios tionscnaimh lena gcomhlíontar na ceanglais seo a leanas:

                                                                        (a)

                                                                        rinneadh an oibríocht chruinnithe i mbunaíocht:

                                                                                (i)

                                                                                atá formheasta ag an údarás inniúil sa tríú tír nó sa chríoch oibríochtaí cruinnithe a dhéanamh ar chrúbacha i gcomhréir le hAirteagal 5 de Rialachán Tarmligthe (AE) 2019/2035 ón gCoimisiún;

                                                                                (ii)

                                                                                ag a bhfuil uimhir formheasa uathúil arna sannadh ag údarás inniúil an tríú tír nó na críche;

                                                                                (iii)

                                                                                atá liostaithe chun na críche sin ag údarás inniúil an tríú tír nó na críche seolta, lena n-áirítear an fhaisnéis a leagtar amach in Airteagal 21 de Rialachán Tarmligthe (AE) 2019/2035;

                                                                                (iv)

                                                                                a chomhlíonann na ceanglais dá bhforáiltear in Airteagal 8 de Rialachán Tarmligthe (AE) 2020/692.

                                                                        (b)

                                                                        níor mhair an oibríocht chruinnithe sa lárionad tionóil níos faide ná 6 lá.]

                                                            II.2.6.

                                                            nár díluchtaíodh iad in aon áit nach gcomhlíonann na ceanglais a leagtar síos i bpointe II.2.11. ó nuair a seoladh iad óna mbunaíocht tionscnaimh go dtí gur luchtaíodh iad lena seoladh chuig an Aontas agus nach raibh siad i dteagmháil le hainmhithe a bhfuil stádas sláinte níos ísle acu le linn na tréimhse sin.

                                                            II.2.7.

                                                            gur luchtaíodh iad lena seoladh chuig an Aontas an ___/___/____ (ll/mm/bbbb)(3)i gcóir iompair a glanadh agus a díghalraíodh, sular luchtaíodh iad, le díghalrán atá údaraithe ag an údarás inniúil sa tríú tír nó sa chríoch agus a tógadh ar bhealach:

                                                                        (i)

                                                                        nach féidir leis na hainmhithe éalú nó titim amach;

                                                                        (ii)

                                                                        inar féidir amharc-chigireacht a dhéanamh ar an spás ina gcoimeádtar na hainmhithe;

                                                                        (iii)

                                                                        go ndéantar éalú tuartha ainmhithe, bruscair nó beatha uathu a chosc nó a íoslaghdú.

                                                            II.2.8.

                                                            go ndearnadh cigireacht chliniciúil orthu laistigh den tréimhse 24 uair an chloig sular luchtaíodh lena seoladh chuig an Aontas iad, arna ndéanamh ag tréidlia oifigiúil sa tríú tír nó sa chríoch thionscnaimh, agus níor braitheadh comharthaí atá ina léiriú ar ghalair, lena n-áirítear na galair liostaithe ábhartha dá dtagraítear in Iarscríbhinn 1 a ghabhann le Rialachán Tarmligthe (AE) 2020/692 agus na galair atá ag teacht chun cinn;

                                                            II.2.9.

                                                            nár vacsaíníodh iad in aghaidh na nithe seo a leanas:

                                                                        (i)

                                                                        an galar crúibe is béil, ionfhabhtú le heipitíteas eansótach, ionfhabhtú le plá na n-athchogantach beag, bolgach caorach nó bolgach gabhar, pliúrainiúmóine tógálach den chineál gabhair, Mycobacterium tuberculosis complex (M.bovis, M.caprae agus M.tuberculosis) ná ionfhabhtú le Brucella abortus, B. melitensis agus B. suis, ná

                                                                        (ii)

                                                                        ionfhabhtú leis an víreas gormtheanga (séiritíopaí 1-24) le vacsaín bheo sa tréimhse 60 lá roimh dháta a seolta chuig an Aontas.

                                                            II.2.10.

                                                            go dtagann siad ó chrios:

                                                            II.2.10.1.

                                                            inarb amhlaidh:

                                                                        (i)

                                                                        nár tuairiscíodh an galar crúb is béil ann:

                                                                                cibé acu

                                                                                [ar feadh tréimhse 24 mhí ar a laghad roimh dháta a seolta chuig an Aontas](1)

                                                                                nó

                                                                                [ó bhí__/__/____ (ll/mm/bbbb) ann] (1)(4)

                                                                        (ii)

                                                                        nach ndearnadh vacsaíniú in aghaidh an ghalair crúb agus béil ann ar feadh 12 mhí ar a laghad roimh dháta seolta na n-ainmhithe chuig an Aontas, agus nár tugadh isteach aon ainmhí atá vacsaínithe in aghaidh an ghalair crúb agus béil le linn na tréimhse sin.

                                                            II.2.10.2.

                                                            nár tuairiscíodh ionfhabhtú le víreas phlá na mbó, ionfhabhtú le heipitíteas eansótach, ionfhabhtú le plá na n-athchogantach beag, bolgach caorach nó bolgach gabhar ná pliúrainiúmóine tógálach den chineál gabhair ar feadh 12 mhí ar a laghad roimh dháta seolta na n-ainmhithe chuig an Aontas agus le linn na tréimhse sin:

                                                                        (i)

                                                                        nach ndearnadh vacsaíniú in aghaidh na ngalar sin, agus

                                                                        (ii)

                                                                        nár tugadh isteach ainmhithe a vacsaíníodh in aghaidh na ngalar sin.

                                                               cibé acu [II.2.10.3.

                                                            atá saor ó ionfhabhtú leis an víreas gormtheanga séiritíopaí 1-24)](1)(5)

                                                               nó [II.2.10.3.

                                                            a bhfuil saoire shéasúrach aici ón víreas gormtheanga (séiritíopaí 1-24):

                                                                           cibé acu [II.2.10.3.1.

                                                                        [ar feadh tréimhse 60 lá ar a laghad roimh dháta seolta na n-ainmhithe chuig an Aontas.](1)(6)

                                                                           nó [II.2.10.3.1.

                                                                        ar feadh 28 lá ar a laghad roimh dháta seolta na n-ainmhithe chuig an Aontas agus gur cuireadh na hainmhithe faoi thástáil shéireolaíoch i gcomhréir le hAirteagal 9, pointe (b), de Rialachán Tarmligthe (AE) 2020/692, agus a raibh torthaí diúltacha ar an tástáil sin, arna déanamh ar shamplaí a bailíodh 28 lá ar a laghad tar éis dháta iontrála an ainmhí sa chrios lena mbaineann saoirse shéasúrach.] (1)(6)

                                                                           nó [II.2.10.3.1.

                                                                        ar feadh 14 lá ar a laghad roimh dháta seolta na n-ainmhithe chuig an Aontas agus go ndearnadh tástáil PCR orthu, agus a raibh torthaí diúltacha ar an tástáil sin, arna déanamh ar shamplaí a bailíodh 14 lá ar a laghad tar éis dháta iontrála an ainmhí sa chrios lena mbaineann saoirse shéasúrach.] (1)(6)

                                                               nó [II.2.10.3.

                                                            nach bhfuil saor ó ionfhabhtú leis an víreas gormtheanga (séiritíopaí 1-24) agus tá na hainmhithe vacsaínithe in aghaidh gach séiritíopa (1 go 24) den víreas gormtheanga a tuairiscíodh le 2 bhliain anuas sa chrios sin agus tá siad fós laistigh den tréimhse imdhíonachta a ráthaítear i sonraíochtaí na vacsaíne, agus

                                                                           cibé acu [II.2.10.3.1.

                                                                        gur vacsaíníodh iad níos mó ná 60 lá roimh dháta seolta na n-ainmhithe chuig an Aontas.]](1)

                                                                           nó [II.2.10.3.1.

                                                                        gur vacsaíníodh iad le vacsaín dhíghníomhaithe agus gur cuireadh faoi thástáil PCR, lenar bhain torthaí diúltacha ar shamplaí a bailíodh14 lá ar a laghad tar éis thús na cosanta imdhíonachta a leagtar síos i sonraíochtaí na vacsaíne.]](1)

                                                               nó [II.2.10.3.

                                                            nach bhfuil saor ó ionfhabhtú leis an víreas gormtheanga (séiritíopaí 1-24) agus cuireadh na hainmhithe faoi thástáil shéireolaíoch, lenar bhain toradh deimhneach, is féidir antasubstaintí sonracha a bhrath in aghaidh na séiritíopaí uile (1 go 24) den víreas gormtheanga a tuairiscíodh le 2 bhliain anuas sa chrios sin, agus:

                                                                           cibé acu [II.2.10.3.1.

                                                                        go ndearnadh an tástáil shéireolaíoch ar shamplaí a bailíodh ar a laghad 60 lá roimh dháta seolta na n-ainmhithe chuig an Aontas.]](1)

                                                                           nó [II.2.10.3.1.

                                                                        go ndearnadh an tástáil shéireolaíoch ar shamplaí a bailíodh ar a laghad 30 lá roimh dháta seolta na n-ainmhithe chuig an Aontas agus cuireadh na hainmhithe faoi thástáil PCR, lenar bhain torthaí diúltacha, arna déanamh ar shamplaí a bailíodh tráth nach luaithe ná 14 lá roimh dháta seolta na n-ainmhithe chuig an Aontas.]](1)

                                                            II.2.11.

                                                            go dtagann siad ó bhunaíocht:

                                                                        II.2.11.1.

                                                                        atá cláraithe ag údarás inniúil an tríú tír nó na críche tionscnaimh, agus faoi rialú an údaráis sin, agus ag a bhfuil córas i bhfeidhm chun taifid atá cothrom le dáta agus ina bhfuil faisnéis maidir leis an méid seo a leanas a choinneáil ar bun ar feadh 3 bliana ar a laghad maidir le:

                                                                                (i)

                                                                                speicis, catagóirí, líon agus sainaithint na n-ainmhithe ar an mbunaíocht;

                                                                                (ii)

                                                                                gluaiseachtaí ainmhithe isteach sa bhunaíocht agus amach aisti;

                                                                                (iii)

                                                                                mortlaíocht sa bhunaíocht.

                                                                        II.2.11.2.

                                                                        ar a dtugann tréidlia cuairteanna sláinte ainmhithe go tráthrialta chun go mbraithfear comharthaí, agus go bhfaighfear faisnéis orthu, lena léirítear gur ann do ghalair, lena n-áirítear na galair liostaithe ábhartha dá dtagraítear in Iarscríbhinn I a ghabhann le Rialachán Tarmligthe (AE) 2020/692 agus galair atá ag teacht chun cinn, a mhinice agus a bheidh i gcomhréir leis an riosca a bhaineann leis an mbunaíocht.

                                                                        II.2.11.3.

                                                                        nach raibh faoi réir bearta srianta náisiúnta ar chúiseanna sláinte ainmhithe, lena n-áirítear na galair liostaithe ábhartha dá dtagraítear in Iarscríbhinn I a ghabhann le Rialachán Tarmligthe (AE) 2020/692 agus galair atá ag teacht chun cinn, tráth seolta na n-ainmhithe chuig an Aontas;

                                                                        II.2.11.4.

                                                                        nár tuairiscíodh timpeall uirthi, i limistéar dar ga 10 km, lena n-áirítear i gcás inarb iomchuí críoch tíre comharsanaí, gurbh ann do na galair liostaithe seo a leanas sna 30 lá ar a laghad roimh dháta seolta na n-ainmhithe chuig an Aontas: an galar crúibe is béil, ionfhabhtú le heipitíteas eansótach, ionfhabhtú le plá na n-athchogantach beag, bolgach caorach nó bolgach gabhar agus pliúrainiúmóine tógálach den chineál gabhair.

                                                                           cibé acu [II.2.11.5.

                                                                        nár tuairiscíodh timpeall uirthi, i limistéar dar ga 150 km, lena n-áirítear i gcás inarb iomchuí críoch tíre comharsanaí, gurbh ann do ghalar fuilreatha eipeasótach sa 2 bhliain roimh dháta seolta na n-ainmhithe chuig an Aontas] (1)

                                                                           nó [II.2.11.5.

                                                                        atá suite i gcrios atá saor go séasúrach ón ngalar fuilreatha eipeasótach.](1)(7)

                                                                           cibé acu [II.2.11.6.

                                                                        nár tuairiscíodh ionfhabhtú le Mycobacterium tuberculosis complex (M.bovis, M.caprae agus M.tuberculosis) le linn 42 lá ar a laghad roimh dháta seolta na n-ainmhithe chuig an Aontas](1)(8)

                                                                           nó [II.2.11.6.

                                                                        atá faoi réir faireachais chun ionfhabhtú Mycobacterium tuberculosis complex (M.bovis, M.caprae agus M.tuberculosis) a bhrath i gcomhréir leis na nósanna imeachta i gCuid 1, pointe (1) agus pointe (2), d’Iarscríbhinn II a ghabhann le Rialachán Tarmligthe (AE) 2020/688 ón gCoimisiún le linn na tréimhse 12 mhí ar a laghad roimh dháta seolta na n-ainmhithe chuig an Aontas agus, le linn na tréimhse sin:

                                                                                (i)

                                                                                níor tugadh isteach sa bhunaíocht ach ainmhithe den chineál gabhair ó na bunaíochtaí sin a chuireann an faireachas sin i bhfeidhm;

                                                                                (ii)

                                                                                sa chás gur tuairiscíodh ionfhabhtú le Mycobacterium tuberculosis complex (M.bovis, M.caprae agus M.tuberculosis) in ainmhithe den chineál caorach a choimeádtar ar an mbunaíocht, glacadh bearta i gcomhréir le Cuid 1, pointe (3), d’Iarscríbhinn II a ghabhann le Rialachán Tarmligthe (AE) 2020/688].(1)(9)

                                                                        II.2.11.7.

                                                                        atá saor ó ionfhabhtú le Brucella abortus, B. melitensis agus B. suis a mhéid a bhaineann le hainmhithe den chineál caorach agus den chineál gabhair(10); agus

                                                                                cibé acu [II.2.11.7.1.

                                                                                i gcrios atá saor ón ngalar a mhéid a bhaineann le hainmhithe den chineál caorach agus den chineál gabhair i gcás nach ndéantar vacsaíniú in aghaidh an ghalair sin] (1)(11);

                                                                                nó [II.2.11.7.1.

                                                                                rinneadh tástáil a raibh torthaí diúltacha uirthi ar na hainmhithe le ceann de na modhanna diagnóiseacha dá bhforáiltear in Airteagal 9, pointe (b)(i), de Rialachán Tarmligthe (AE) 2020/692 chun ionfhabhtú le Brucella abortus, B. melitensis agus B. Suis a bhrath, ar shampla a glacadh le linn na tréimhse 30 lá roimh dháta a seolta chuig an Aontas, agus i gcás baineannaigh iarthuismidh, rinneadh an tástáil ar shampla a glacadh 30 lá ar a laghad tar éis na breithe](1)

                                                                                nó [II.2.11.7.1.

                                                                                tá na hainmhithe níos óige ná 6 mhí d’aois;](1)

                                                                                nó [II.2.11.7.1.

                                                                                rinneadh coilleadh ar na hainmhithe](1).

                                                                        II.2.11.8.

                                                                        nár tuairiscíodh confadh inti ar feadh 30 lá ar a laghad roimh sheoladh na n-ainmhithe chuig an Aontas;

                                                                        II.2.11.9.

                                                                        nár tuairiscíodh antrasc inti ar feadh tréimhse 15 lá ar a laghad roimh dháta seolta na n-ainmhithe chuig an Aontas;

                                                                           cibé acu [II.2.11.10.

                                                                        nár tuairiscíodh surra (Trypanosomaevansi) inti le 2 bhliain ar a laghad roimh dháta seolta na n-ainmhithe chuig an Aontas.] (1)

                                                                           nó [II.2.11.10.

                                                                        nár tuairiscíodh surra (Trypanosomaevansi) inti le 30 lá ar a laghad roimh dháta seolta na n-ainmhithe chuig an Aontas agus, nuair a tuairiscíodh an galar sa bhunaíocht tionscnaimh le linn an 2 bhliain roimh dháta seolta na n-ainmhithe chuig an Aontas, lean an bhunaíocht de bheith faoi shrianta go dtí gur baineadh na hainmhithe a bhí ionfhabhtaithe ón mbunaíocht agus gur cuireadh na hainmhithe a bhí fágtha sa bhunaíocht faoi thástáil a raibh torthaí diúltacha uirthi chun surra (Trypanosoma evansi) a bhrath mar a thugtar tuairisc air in Airteagal 9, pointe (b)(i), de Rialachán Tarmligthe (AE) 2020/692 agus a ndearnadh ar shamplaí a glacadh ar a laghad 6 mhí tar éis do na hainmhithe ionfhabhtaithe a bheith bainte ón an mbunaíocht.] (1)

                                                                        [II.2.11.11.

                                                                        nár tuairiscíodh Burkholderia mallei (fothach) ar feadh 6 mhí ar a laghad roimh dháta seolta na n-ainmhithe chuig an Aontas.](9)

                                                            [II.2.12.

                                                            go gcuimsítear fireannaigh neamhchoillte d’ainmhithe den chineál caorach, ar ainmhithe iad a d’fhan ar feadh tréimhse leanúnach 60 lá ar a laghad roimh a seoladh chuig an Aontas i mbunaíocht nár tuairiscíodh ionfhabhtú le Brucella ovis (eipididimíteas caorach) inti le linn na tréimhse 12 mhí roimh dháta a seolta chuig an Aontas agus ar cuireadh faoi thástáil shéireolaíoch iad chun Brucella ovis a bhrath, tástáil a raibh torthaí diúltacha uirthi, le linn na 30 lá roimh dháta a seolta chuig an Aontas.] (1)

                                                            II.2.13.

                                                            go gcomhlíonann siad na coinníollacha seo a leanas maidir leis an scráibeach chlasaiceach:

                                                                        II.2.13.1.

                                                                        coimeádtar ar bhonn leanúnach sa Bhreatain Mhór iad ó rugadh iad, áit ina gcomhlíontar na coinníollacha seo a leanas:

                                                                                (a)

                                                                                is galar infhógartha í an scráibeach chlasaiceach;

                                                                                (b)

                                                                                tá córas feasachta, faireachais agus faireacháin i bhfeidhm;

                                                                                (c)

                                                                                maraítear agus scriostar ina n-iomláine na hainmhithe den chineál caorach agus den chineál gabhair a bhfuil an scráibeach chlasaiceach orthu;

                                                                                (d)

                                                                                tá toirmeasc ar mhin feola agus cnámh nó geirdheascadh de bhunadh na n-ainmhithe athchogantacha a thabhairt mar bheatha d’ainmhithe den chineál caorach agus den chineál gabhair, mar a shainmhínítear sa Chód um Shláinte na nAinmhithe Talún de chuid na hEagraíochta Domhanda um Shláinte Ainmhithe, agus cuireadh i bhfeidhm go héifeachtach é sin sa tír ar fad ar feadh na 7 mbliana dheireanacha ar a laghad, agus

                                                                        II.2.13.2.

                                                                        is ainmhithe den chineál caorach agus den chineál gabhair iad a bhfuil sé beartaithe iad a phórú agus a allmhairítear isteach i dTuaisceart Éireann ón mBreatain Mhór go dtí an 31 Nollaig 2024, agus tagann siad ó ghabháltas nó ó ghabháltais:

                                                                                (a)

                                                                                nár forchuireadh aon srian oifigiúil ar ghluaiseacht orthu de bharr ESB nó de bharr na scráibí clasaicí le 3 bliana anuas; agus

                                                                                (b)

                                                                                a bhfuil iarratas curtha isteach acu, roimh an 1 Eanáir 2022, ar an scéim oifigiúil chun aitheantas a thabhairt do ghabháltais a bhfuil riosca rialaithe na scráibí clasaicí ag baint leo i gcomhréir leis na coinníollacha a leagtar síos in Iarscríbhinn VIII, Caibidil A, Roinn A, pointe 1.3, a ghabhann le Rialachán (CE) Uimh. 999/2001, agus a chomhlíonann na coinníollacha a leagtar síos i bpointí (a) go (i) den Iarscríbhinn sin tráth a n-allmhairithe go Tuaisceart Éireann.]

                                       Nótaí:

                                    Tá an deimhniú seo beartaithe le haghaidh ainmhithe den chineál caorach agus ainmhithe den chineál gabhair teacht isteach san Aontas
                                    I gcomhréir leis an gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach, agus go háirithe Airteagal 5(4) den Phrótacal maidir le hÉirinn/Tuaisceart Éireann i dteannta le hIarscríbhinn 2 a ghabhann leis an bPrótacal sin, áirítear an Ríocht Aontaithe i ndáil le Tuaisceart Éireann sna tagairtí don Aontas Eorpach sa deimhniú seo.
                                    Déanfar an deimhniú sláinte ainmhithe/oifigiúil sin a chomhlánú i gcomhréir leis na nótaí a bhaineann le comhlíonadh na ndeimhnithe dá bhforáiltear i gCaibidil 4 d’Iarscríbhinn I a ghabhann le Rialachán Cur Chun Feidhme (AE) 2020/2235 ón gCoimisiún.

                                       CUID I:

                                                Tagairt bosca I.27

                                                :

                                                ‘Córas aitheantais agus uimhir aitheantais’: Sonraigh córas aitheantais (amhail clib cluaise, tatú, trasfhreagróir etc., ón liosta in Iarscríbhinn III a ghabhann le Rialachán Tarmligthe (AE) 2019/2035) agus cóid aitheantais aonair na n-ainmhithe i gcomhréir le hAirteagal 21(1) de Rialachán Tarmligthe (AE) 2020/692.

                                       CUID II:

                                                   (1)

                                                Coimeád de réir mar is iomchuí.

                                                   (2)

                                                Cód an chreasa mar atá sé le feiceáil i gcolún 2 den tábla i gCuid 1 d’Iarscríbhinn II a ghabhann le Rialachán Cur Chun Feidhme (AE) 2021/404.

                                                   (3)

                                                Dáta an luchtaithe: ní mór nach dáta é atá níos luaithe ná dáta údaraithe an chreasa maidir le teacht isteach san Aontas, nó i dtréimhse a raibh bearta srianta i bhfeidhm ag an Aontas lena linn in aghaidh theacht isteach na n-ainmhithe seo ón gcrios sin.

                                                   (4)

                                                I gcás criosanna a bhfuil a ndáta oscailte i gcomhréir le colún 8 den tábla i gCuid 1 d’Iarscríbhinn II a ghabhann le Rialachán Cur Chun Feidhme (AE) 2021/404.

                                                   (5)

                                                I gcás criosanna a bhfuil BTV luaite leo i gcolún 7 den tábla i gCuid 1 d’Iarscríbhinn II a ghabhann le Rialachán Cur Chun Feidhme (AE) 2021/404.

                                                   (6)

                                                I gcás criosanna a bhfuil SF-BTV luaite leo i gcolún 7 den tábla i gCuid 1 d’Iarscríbhinn II a ghabhann le Rialachán Cur Chun Feidhme (AE) 2021/404.

                                                   (7)

                                                I gcás criosanna a bhfuil SF-EHD luaite leo i gcolún 7 den tábla i gCuid 1 d’Iarscríbhinn II a ghabhann le Rialachán Cur Chun Feidhme (AE) 2021/404.

                                                   (8)

                                                I gcás ainmhithe den chineál caorach amháin.

                                                   (9)

                                                I gcás ainmhithe den chineál gabhair amháin.

                                                   (10)

                                                I gcomhréir le hAirteagal 10 de Rialachán Tarmligthe (AE) 2020/692.

                                                   (11)

                                                Criosanna a bhfuil BRU luaite leo le haghaidh ainmhithe den chineál caorach agus ainmhithe den chineál gabhair i gcolún 7 den tábla i gCuid 1 d’Iarscríbhinn II a ghabhann le Rialachán Cur Chun Feidhme (AE) 2021/404.

                                       Tréidlia oifigiúil

                                    Ainm (i gceannlitreacha)

                                    Dáta

                                    Cáilíocht agus teideal

                                    Stampa

                                    Síniú”.

            IARSCRÍBHINN II
            I gCuid 1 d’Iarscríbhinn II a ghabhann le Rialachán Cur Chun Feidhme (AE) 2021/404, cuirtear an méid seo a leanas in ionad na hiontrála le haghaidh na Ríochta Aontaithe:

                           “GB

                           an Ríocht Aontaithe

                           GB-1

                           Bó-ainmhithe

                           Ainmhithe atá le coimeád a thuilleadh(1) agus a bhfuil sé beartaithe iad a mharú

                           BOV-X, BOV-Y

                           BRU, BTV, EBL, EVENTS

                           Ainmhithe den chineál caorach agus ainmhithe den chineál gabhair

                           Ainmhithe atá le coimeád a thuilleadh(1) agus a bhfuil sé beartaithe iad a mharú

                           OV/CAP-X, OV/CAP-X-NI (1)

                           OV/CAP-Y

                           BRU, BTV, EVENTS

                           Muc-ainmhithe

                           Ainmhithe atá le coimeád a thuilleadh(1) agus a bhfuil sé beartaithe iad a mharú

                           SUI-X, SUI-Y

                           ADV

                           Ainmhithe den chineál camaill

                           Ainmhithe atá le coimeád a thuilleadh(1)

                           CAM-CER

                           BTV

                           Ainmhithe den chineál fia

                           Ainmhithe atá le coimeád a thuilleadh(1)

                           CAM-CER

                           BTV

                           Crúbacha eile

                           Ainmhithe atá le coimeád a thuilleadh(1)

                           RUM, RHINO, HIPPO

                           BTV(2)

                           GB-2

                           Bó-ainmhithe

                           Ainmhithe atá le coimeád a thuilleadh(1) agus a bhfuil sé beartaithe iad a mharú

                           BOV-X, BOV-Y

                           BRU, TB, BTV, EBL, EVENTS

                           Ainmhithe den chineál caorach agus ainmhithe den chineál gabhair

                           Ainmhithe atá le coimeád a thuilleadh(1) agus a bhfuil sé beartaithe iad a mharú

                           OV/CAP-X, OV/CAP-X-NI (1)

                           OV/CAP-Y

                           BRU, BTV, EVENTS

                           Muc-ainmhithe

                           Ainmhithe atá le coimeád a thuilleadh(1) agus a bhfuil sé beartaithe iad a mharú

                           SUI-X, SUI-Y

                           ADV

                           Ainmhithe den chineál camaill

                           Ainmhithe atá le coimeád a thuilleadh(1)

                           CAM-CER

                           BTV

                           Ainmhithe den chineál fia

                           Ainmhithe atá le coimeád a thuilleadh(1)

                           CAM-CER

                           BTV

                           Crúbacha eile

                           Ainmhithe atá le coimeád a thuilleadh(1)

                           RUM, RHINO, HIPPO

                           BTV(2)

               (1)  Níl feidhm ag OV/CAP-X-NI ach amháin maidir le hainmhithe den chineál caorach agus den chineál gabhair teacht isteach i dTuaisceart Éireann ón mBreatain Mhór go dtí an 31 Nollaig 2024 i gcomhréir le hAirteagal 14, pointe (m), de Rialachán Cur Chun Feidhme (AE) 2021/403 ón gCoimisiún”.


title: Rialachán Cur Chun Feidhme (AE) 2022/246 ón gCoimisiún an 13 Nollaig 2021 lena leasaítear Rialachán Cur Chun Feidhme (AE) 2017/39 a mhéid a bhaineann le hiarratais ar chabhair, íocaíocht ar an gcabhair agus seiceálacha ar an láthair

text:
                  22.2.2022

                  GA

                  Iris Oifigiúil an Aontais Eorpaigh

                  L 41/8

         RIALACHÁN CUR CHUN FEIDHME (AE) 2022/246 ÓN gCOIMISIÚN
         an 13 Nollaig 2021
         lena leasaítear Rialachán Cur Chun Feidhme (AE) 2017/39 a mhéid a bhaineann le hiarratais ar chabhair, íocaíocht ar an gcabhair agus seiceálacha ar an láthair
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) Uimh. 1308/2013 ó Pharlaimint na hEorpa agus ón gComhairle an 17 Nollaig 2013 lena mbunaítear comheagraíocht na margaí i dtáirgí talmhaíochta agus lena n-aisghairtear Rialacháin (CEE) Uimh. 922/72, (CEE) Uimh. 234/79, (CE) Uimh. 1037/2001, agus (CE) Uimh. 1234/2007 ón gComhairle (1), agus go háirithe Airteagal 25, pointe (b), de,
         Ag féachaint do Rialachán (AE) Uimh. 1306/2013 ó Pharlaimint na hEorpa agus ón gComhairle an 17 Nollaig 2013 maidir leis an gcomhbheartas talmhaíochta a mhaoiniú, a bhainistiú agus faireachán a dhéanamh air agus lena n-aisghairtear Rialacháin (CEE) Uimh. 352/78, (CE) Uimh. 165/94, (CE) Uimh. 2799/98, (CE) Uimh. 814/2000, (CE) Uimh. 1290/2005 agus (CE) Uimh. 485/2008 ón gComhairle (2), agus go háirithe Airteagal 62(2), pointe (a), de,
         De bharr an mhéid seo a leanas:

                     (1)

                     Leagtar síos le hAirteagal 4(6) de Rialachán Cur Chun Feidhme (AE) 2017/39 ón gCoimisiún (3) gur gá tacú leis na méideanna arna n-éileamh sna hiarratais ar chabhair le fianaise dhoiciméadach lena léirítear praghas na dtáirgí, an ábhair nó na seirbhísí arna soláthar mar aon le hadmháil nó cruthúnas ar íocaíocht nó a gcoibhéis. Níl tábhacht le praghas an táirge, an ábhair nó na seirbhíse i gcás ina n-úsáidtear rogha costas simplithe, agus níl sé comhsheasmhach leis na cuspóirí maidir le simpliú agus laghdú an ualaigh riaracháin i leith roghanna costas simplithe. Dá bhrí sin, is iomchuí ceanglais eile a leagan síos maidir le córais bunaithe ar chostas nó roghanna costas simplithe.

                     (2)

                     Le hAirteagal 5 de Rialachán Cur Chun Feidhme (AE) 2017/39, leagtar síos na coinníollacha i leith íocaíocht ar an gcabhair. Áirítear san fhianaise dhoiciméadach atá ag teastáil, i gcás roghanna costas simplithe, cruthúnas ar íocaíocht ar na táirgí a sholáthraítear agus/nó a dháiltear agus ar an ábhar nó na seirbhísí a sholáthraítear faoi na bearta tionlacain oideachais, faireachán, agus na gníomhaíochtaí meastóireachta agus poiblíochta. Níl an fhianaise dhoiciméadach sin ag teastáil i gcás córais bunaithe ar chostas, áfach. Léiríodh sa taithí a fuarthas nach bhfuil ceanglas den sórt cuí i dtaobh íocaíocht ar an gcabhair, gan beann ar cibé acu an úsáidtear córas bunaithe ar chostas nó rogha costas simplithe, agus nach bhfuil sé comhsheasmhach leis na cuspóirí maidir le simpliú agus laghdú an ualaigh riaracháin trí roghanna costas simplithe. Dá bhrí sin, ba cheart an ceanglas sin a bhaint.

                     (3)

                     I gcomhréir le hAirteagal 9(4) de Rialachán Cur Chun Feidhme (AE) 2017/39, i gcás cabhair a ndearnadh iarratas ina leith maidir le soláthar agus dáileadh táirgí agus bearta tionlacain oideachais, tá na seiceálacha riaracháin le forlíonadh le seiceálacha ar an láthair. Le hAirteagal 10(1) den Rialachán sin, leagtar síos liosta neamh-uileghabhálach fíoruithe atá le háireamh sna seiceálacha ar an láthair i gcás cabhair maidir le soláthar agus dáileadh táirgí. I bhfianaise na taithí a fuarthas, agus ar mhaithe le soiléireacht, ba cheart an liosta neamh-uileghabhálach fíoruithe sin atá le déanamh a chomhlánú, le haghaidh seiceálacha ar an láthair i gcás cabhair a chuirtear i bhfeidhm i gcomhair soláthar agus dáileadh táirgí mar aon le bearta tionlacain oideachais.

                     (4)

                     Dá bhrí sin, ba cheart Rialachán Cur Chun Feidhme (AE) 2017/39 a leasú dá réir.

                     (5)

                     Tá na bearta dá bhforáiltear sa Rialachán seo i gcomhréir leis an tuairim ón gCoiste um Chomheagrú na Margaí Talmhaíochta,

               TAR ÉIS AN RIALACHÁN SEO A GHLACADH:

            Airteagal 1
            Leasaítear Rialachán Cur Chun Feidhme (AE) 2017/39 mar a leanas:

                        (1)

                        in Airteagal 4(6), cuirtear an méid seo a leanas in ionad na chéad fhomhíre:
                        “Sonróidh na Ballstáit na doiciméid a chuirfear isteach mar thaca le hiarratais ar chabhair. Tacófar leis na méideanna arna n-éileamh sna hiarratais ar chabhair le fianaise dhoiciméadach lena léirítear an méid seo a leanas:

                                    (a)

                                    praghas na dtáirgí, an ábhair nó na seirbhíse a sholáthraítear mar aon le hadmháil nó cruthúnas ar íocaíocht nó a gcoibhéis; nó

                                    (b)

                                    i gcás ina n-údaróidh an Ballstát úsáid scálaí caighdeánacha na gcostas aonaid, maoiniú ar ráta comhréidh agus/nó cnapshuimeanna, go ndearnadh na cainníochtaí a sholáthar agus/nó a dháileadh chun críoch na scéime scoile.”;

                        (2)

                        leasaítear Airteagal 5 mar a leanas:

                                    (a)

                                    i mír 1, cuirtear an méid seo a leanas in ionad phointe (b):

                                                “(b)

                                                i gcás ina n-údaróidh na Ballstáit úsáid scálaí caighdeánacha na gcostas aonaid, maoiniú ar ráta comhréidh agus/nó cnapshuimeanna, ar an bhfianaise a thíolacadh go ndearnadh na cainníochtaí a sholáthar agus/nó a dháileadh chun críoch na scéime scoile.”;

                                    (b)

                                    cuirtear an méid seo a leanas in ionad mhír 2:

                                       “2.   Maidir le cabhair a bhaineann le bearta tionlacain oideachais, faireachán, meastóireacht agus poiblíocht, ní íocfar aisti ach ar sholáthar an ábhair nó na seirbhísí lena mbaineann agus ar an bhfianaise dhoiciméadach ábhartha atá ag teastáil ón údarás inniúil a chur isteach nó, i gcás ina n-údaróidh na Ballstáit úsáid scálaí caighdeánacha na gcostas aonaid, maoiniú ar ráta comhréidh agus/nó cnapshuimeanna, ar an bhfianaise a chur isteach go ndearnadh an t-ábhar nó na seirbhísí a sholáthar.”;

                        (3)

                        in Airteagal 10, cuirtear an méid seo a leanas in ionad mhír 1:

                           “1.   Fíorófar leis na seiceálacha ar an láthair na nithe seo a leanas, go háirithe:

                                       (a)

                                       na taifid dá dtagraítear in Airteagal 6 de Rialachán Tarmligthe (AE) 2017/40, trí chomhthacaíocht agus comhlánú a dhéanamh ar na seiceálacha riaracháin leis an doiciméadacht ábhartha lena n-áirítear doiciméid airgeadais amhail sonraisc dhíolacháin agus cheannaigh, nótaí seachadta, asbhaintí as an mbanc nó cruthúnas eile ar íocaíocht agus a dtaifead sa chuntasaíocht;

                                       (b)

                                       tá úsáid na dtáirgí i gcomhréir le Rialachán (AE) Uimh. 1308/2013, le Rialachán Tarmligthe (AE) 2017/40 agus leis an Rialachán seo;

                                       (c)

                                       cur chun feidhme bearta tionlacain oideachais chun tacú le dáileadh táirgí, i gcás ina ndéantar seiceálacha ar an láthair in áitreabh an fhorais oideachais nó i gcás ina mbaineann an tseiceáil ar an láthair le cabhair arna héileamh a bhaineann le bearta tionlacain oideachais;

                                       (d)

                                       úsáid uirlisí poiblíochta oiriúnacha, i gcás ina ndéantar an tseiceáil ar an láthair in áitreabh an fhorais oideachais.”.

            Airteagal 2
            Tiocfaidh an Rialachán seo i bhfeidhm an tríú lá tar éis lá a fhoilsithe in Iris Oifigiúil an Aontais Eorpaigh.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 13 Nollaig 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 347, 20.12.2013, lch. 671.

            (2)  IO L 347, 20.12.2013, lch. 549.

            (3)  Rialachán Cur Chun Feidhme (AE) 2017/39 ón gCoimisiún an 3 Samhain 2016 lena leagtar síos rialacha maidir le cur i bhfeidhm Rialachán (AE) Uimh. 1308/2013 ó Pharlaimint na hEorpa agus ón gComhairle i dtaca le cabhair ón Aontas chun torthaí agus glasraí, bananaí agus bainne a sholáthar i bhforais oideachas (IO L 5, 10.1.2017, lch. 1).


title: Rialachán Cur Chun Feidhme (AE) 2022/268 ón gCoimisiún an 23 Feabhra 2022 lena leasaítear Rialachán Cur Chun Feidhme (AE) 2016/898 a mhéid a bhaineann le hainm shealbhóir an údaraithe maidir le hullmhóid Bacillus licheniformis (ATCC 53757) agus a heinsím phróitéalaíoch (EC 3.4.21.19) mar bhreiseán beathaithe agus Rialachán Cur Chun Feidhme (AE) 2018/982 a mhéid a bhaineann le hainm shealbhóir an údaraithe maidir le hullmhóid d’aigéad beansóch, formáit chailciam agus aigéad fúmarach mar bhreiseán beathaithe (Téacs atá ábhartha maidir le LEE)

text:
                  24.2.2022

                  GA

                  Iris Oifigiúil an Aontais Eorpaigh

                  L 43/1

         RIALACHÁN CUR CHUN FEIDHME (AE) 2022/268 ÓN gCOIMISIÚN
         an 23 Feabhra 2022
         lena leasaítear Rialachán Cur Chun Feidhme (AE) 2016/898 a mhéid a bhaineann le hainm shealbhóir an údaraithe maidir le hullmhóid Bacillus licheniformis (ATCC 53757) agus a heinsím phróitéalaíoch (EC 3.4.21.19) mar bhreiseán beathaithe agus Rialachán Cur Chun Feidhme (AE) 2018/982 a mhéid a bhaineann le hainm shealbhóir an údaraithe maidir le hullmhóid d’aigéad beansóch, formáit chailciam agus aigéad fúmarach mar bhreiseán beathaithe
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (CE) Uimh. 1831/2003 ó Pharlaimint na hEorpa agus ón gComhairle an 22 Meán Fómhair 2003 maidir le breiseáin lena n-úsáid i gcothú ainmhithe (1), agus go háirithe Airteagal 13(3) de,
         De bharr an mhéid seo a leanas:

                     (1)

                     Le Rialachán (CE) Uimh. 1831/2003, foráiltear maidir le húdarú breiseán lena n-úsáid i gcothú ainmhithe agus maidir leis an bhforas agus na nósanna imeachta chun an t-údarú sin a dheonú.

                     (2)

                     Le Rialachán Cur Chun Feidhme (AE) 2016/898 ón gCoimisiún an 8 Meitheamh 2016 (2) údaraíodh ullmhóid Bacillus licheniformis (ATCC 53757) agus a heinsím phróitéalaíoch (EC 3.4.21.19) mar bhreiseán beathaithe. Is é Novus Europe SA/NV sealbhóir an údaraithe.

                     (3)

                     Le Rialachán Cur Chun Feidhme (AE) 2018/982 ón gCoimisiún an 11 Iúil 2018 (3) údaraíodh ullmhóid d’aigéad beansóch, formáit chailciam agus aigéad fúmarach mar bhreiseán beathaithe.

                     (4)

                     Chuir Novus Europe NV iarratas isteach i gcomhréir le hAirteagal 13(3) de Rialachán (CE) Uimh. 1831/2003 lenar moladh ainm shealbhóir an údaraithe a athrú a mhéid a bhaineann le Rialacháin Cur Chun Feidhme (AE) 2016/898 agus (AE) 2018/982.

                     (5)

                     Maíonn an t-iarratasóir gur athraigh sé a ainm ó Novus Europe SA/NV go Novus Europe NV. Bhí na sonraí tacaíochta ábhartha ag gabháil leis an iarratas.

                     (6)

                     Is athrú de chineál riaracháin amháin é an t-athrú sin atá beartaithe i dtéarmaí na n-údaruithe agus ní dhéanfar measúnú nua ar na breiseáin lena mbaineann. Cuireadh an tÚdarás Eorpach um Shábháilteacht Bia ar an eolas faoin iarratas.

                     (7)

                     Is gá téarmaí na n-údaruithe a athrú chun go mbeidh an t-iarratasóir in ann a chearta margaíochta a shaothrú faoina ainm nua, Novus Europe NV.

                     (8)

                     Dá bhrí sin, ba cheart Rialacháin Cur Chun Feidhme (AE) 2016/898 agus (AE) 2018/982 a leasú dá réir.

                     (9)

                     Ós rud é nach gá na leasuithe a rinneadh leis an Rialachán seo ar Rialacháin Cur Chun Feidhme (AE) 2016/898 agus (AE) 2018/982 a chur i bhfeidhm láithreach mar gheall ar chúiseanna sábháilteachta, is iomchuí foráil a dhéanamh maidir le hidirthréimhse ina bhféadfar stoic na mbreiseán beathaithe atá ann cheana a úsáid.

                     (10)

                     Tá na bearta dá bhforáiltear sa Rialachán seo i gcomhréir leis an tuairim ón mBuanchoiste um Plandaí, Ainmhithe, Bia agus Beatha,

               TAR ÉIS AN RIALACHÁN SEO A GHLACADH:

            Airteagal 1
            Leasuithe ar Rialachán Cur Chun Feidhme (AE) 2016/898
            Leasaítear Rialachán Cur Chun Feidhme (AE) 2016/898 mar a leanas:

                        (1)

                        sa teideal, cuirtear na focail “sealbhóir an údaraithe Novus Europe NV” in ionad na bhfocal “sealbhóir an údaraithe Novus Europe SA/NV”;

                        (2)

                        san Iarscríbhinn, an dara colún, “Ainm shealbhóir an údaraithe”, cuirtear na focail “Novus Europe NV” in ionad na bhfocal “Novus Europe SA/NV”.

            Airteagal 2
            Leasuithe ar Rialachán Cur Chun Feidhme (AE) 2018/982
            Leasaítear Rialachán Cur Chun Feidhme (AE) 2018/982 mar a leanas:

                        (1)

                        sa teideal, cuirtear na focail “sealbhóir an údaraithe Novus Europe NV” in ionad na bhfocal “sealbhóir an údaraithe Novus Europe N.A/S.V.”;

                        (2)

                        san Iarscríbhinn, an dara colún, “Ainm shealbhóir an údaraithe”, cuirtear na focail “Novus Europe NV” in ionad na bhfocal “Novus Europe N.A./S.V”.

            Airteagal 3
            Bearta idirthréimhseacha
            Stoic na mbreiseán atá ann cheana agus atá i gcomhréir leis na forálacha arna gcur i bhfeidhm roimh theacht i bhfeidhm an Rialacháin seo, féadfar leanúint de na stoic sin a chur ar an margadh agus a úsáid go dtí go mbeidh siad ídithe.

            Airteagal 4
            Teacht i bhfeidhm
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 23 Feabhra 2022.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 268, 18.10.2003, lch. 29.

            (2)  Rialachán Cur Chun Feidhme (AE) 2016/898 ón gCoimisiún an 8 Meitheamh 2016 maidir le húdarú ullmhóid Bacillus licheniformis (ATCC 53757) agus a einsím phróitéalaíoch (EC 3.4.21.19) mar bhreiseán beathaithe le haghaidh sicíní lena ramhrú, sicíní a thógtar le bheith ina mbéaróga agus le haghaidh mionspeicis éanlaithe clóis lena ramhrú agus a thógtar le bheith ina mbéaróga, agus le haghaidh éin ornáideacha (sealbhóir an údaraithe Novus Europe SA/NV) (IO L 152, 9.6.2016, lch. 11).

            (3)  Rialachán Cur Chun Feidhme (AE) 2018/982 ón gCoimisiún an 11 Iúil 2018 maidir le hullmhóid d’aigéad beansóch, formáit chailciam agus aigéad fúmarach a údarú mar bhreiseán beathaithe do shicíní lena ramhrú agus do shicíní a thógtar le haghaidh pórúcháin (sealbhóir an údaraithe Novus Europe N.A./S.V.) (IO L 176, 12.7.2018, lch. 13).


title: Rialachán Cur Chun Feidhme (AE) 2022/269 ón gCoimisiún an 23 Feabhra 2022 lena nglactar le hiarraidh ar stádas táirgeora onnmhairiúcháin nua i ndáil leis na bearta frithdhumpála cinntitheacha arna bhforchur ar allmhairí earraí ceirmeacha le haghaidh an bhoird agus na cistine de thionscnamh Dhaon-Phoblacht na Síne, agus lena leasaítear Rialachán Cur Chun Feidhme (AE) 2019/1198

text:
                  24.2.2022

                  GA

                  Iris Oifigiúil an Aontais Eorpaigh

                  L 43/4

         RIALACHÁN CUR CHUN FEIDHME (AE) 2022/269 ÓN gCOIMISIÚN
         an 23 Feabhra 2022
         lena nglactar le hiarraidh ar stádas táirgeora onnmhairiúcháin nua i ndáil leis na bearta frithdhumpála cinntitheacha arna bhforchur ar allmhairí earraí ceirmeacha le haghaidh an bhoird agus na cistine de thionscnamh Dhaon-Phoblacht na Síne, agus lena leasaítear Rialachán Cur Chun Feidhme (AE) 2019/1198
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) 2016/1036 ó Pharlaimint na hEorpa agus ón gComhairle an 8 Meitheamh 2016 maidir le cosaint i gcoinne allmhairí dumpáilte ó thíortha nach baill den Aontas Eorpach iad (1),
         Ag féachaint do Rialachán Cur Chun Feidhme (AE) 2019/1198 ón gCoimisiún an 12 Iúil 2019 lena bhforchuirtear dleacht frithdhumpála chinntitheach ar allmhairí earraí ceirmeacha le haghaidh an bhoird agus na cistine de thionscnamh Dhaon-Phoblacht na Síne (2), agus go háirithe Airteagal 2 de,
         De bharr an mhéid seo a leanas,
         A.   NA BEARTA ATÁ I bhFEIDHM

                     (1)

                     An 13 Bealtaine 2013, d’fhorchuir an Chomhairle dleacht frithdhumpála chinntitheach ar allmhairí earraí ceirmeacha le haghaidh an bhoird agus na cistine (“an táirge lena mbaineann”) de thionscnamh Dhaon-Phoblacht na Síne a thagann isteach san Aontas trí bhíthin Rialachán Cur Chun Feidhme (AE) Uimh. 412/2013 ón gComhairle (“an rialachán bunaidh”) (3).

                     (2)

                     An 12 Iúil 2019, tar éis athbhreithniú éaga a dhéanamh de bhun Airteagal 11(2) den bhun-Rialachán, chuir an Coimisiún síneadh cúig bliana eile le bearta an Rialacháin bunaidh trí bhíthin Rialachán Cur Chun Feidhme (AE) 2019/1198.

                     (3)

                     An 28 Samhain 2019, tar éis imscrúdú frith-imchéimniúcháin a dhéanamh de bhun Airteagal 13(3) agus Airteagal 14(5) de Rialachán (AE) 2016/1036, rinne an Coimisiún leasú ar Rialachán Cur Chun Feidhme (AE) 2019/1198 trí bhíthin Rialachán Cur Chun Feidhme (AE) 2019/2131 ón gCoimisiún (4).

                     (4)

                     Cuireadh sampláil i bhfeidhm san imscrúdú bunaidh chun táirgeoirí onnmhairiúcháin i nDaon-Phoblacht na Síne a imscrúdú i gcomhréir le hAirteagal 17 den bhun-Rialachán.

                     (5)

                     Maidir leis na táirgeoirí onnmhairiúcháin a sampláladh, d’fhorchuir an Coimisiún rátaí dleachta frithdhumpála aonair idir 13,1 % agus 18,3 % ar allmhairí an táirge lena mbaineann. Forchuireadh ráta dleachta 17,9 % ar na táirgeoirí onnmhairiúcháin comhoibríocha nár áiríodh sa sampla. Na táirgeoirí onnmhairiúcháin comhoibríocha nár áiríodh sa sampla, liostaítear iad in Iarscríbhinn I a ghabhann le Rialachán (AE) 2019/1198 arna leasú le Rialachán (AE) 2019/2131. Thairis sin, forchuireadh ráta dleachta 36,1 % ar bhonn náisiúnta ar an táirge lena mbaineann ó chuideachtaí i nDaon-Phoblacht na Síne nár chuir iad féin in aithne ná nár chomhoibrigh leis an imscrúdú.

                     (6)

                     De bhun Airteagal 2 de Rialachán Cur Chun Feidhme (AE) 2019/1198, féadfaidh an Coimisiún Iarscríbhinn I a ghabhann leis an Rialachán sin a leasú tríd an ráta dleachta is infheidhme maidir leis na cuideachtaí comhoibríocha nár áiríodh sa sampla, nó nár tugadh cóir aonair dóibh, a dheonú do tháirgeoir onnmhairiúcháin nua, eadhon an meánráta dleachta ualaithe 17,9 %, i gcás inar leor an fhianaise a thugann táirgeoir onnmhairiúcháin nua i nDaon-Phoblacht na Síne don Choimisiún maidir leis na nithe seo a leanas:

                                 (a)

                                 nár onnmhairigh sé an táirge lena mbaineann chuig an Aontas le linn thréimhse an imscrúdaithe ar a mbunaítear na bearta, is é sin ón 1 Eanáir 2011 go dtí an 31 Nollaig 2011) (“tréimhse an imscrúdaithe bunaidh”);

                                 (b)

                                 nach bhfuil gaol aige le haon cheann de na honnmhaireoirí ná na táirgeoirí i nDaon-Phoblacht na Síne atá faoi réir na mbeart frithdhumpála a fhorchuirtear leis an Rialachán seo; agus

                                 (c)

                                 go ndearna sé an táirge i gceist a onnmhairiú go hiarbhír chuig an Aontas tar éis dheireadh thréimhse an imscrúdaithe bunaidh nó go ndeachaigh sé isteach in oibleagáid chonarthach neamh-inchúlghairthe chun méid suntasach a onnmhairiú chuig an Aontas.

               B.   IARRAIDH AR STÁDAS TÁIRGEORA ONNMHAIRIÚCHÁIN NUA

                     (7)

                     Chuir an chuideachta Hunan Jewelmoon Ceramics Co., Ltd. (“Jewelmoon” nó “an t-iarratasóir”) iarraidh faoi bhráid an Choimisiúin go ndeonófaí stádas táirgeora onnmhairiúcháin nua (“NEPT”) di agus, dá bhrí sin, go mbeadh sí faoi réir an ráta dleachta is infheidhme maidir leis na cuideachtaí comhoibríocha i nDaon-Phoblacht na Síne nár áiríodh sa sampla, is é sin 17,9 %. Mhaígh an t-iarratasóir gur chomhlíon sé na trí choinníoll a leagtar amach in Airteagal 2 de Rialachán Cur Chun Feidhme (AE) 2019/1198.

                     (8)

                     Chun a chinneadh ar chomhlíon an t-iarratasóir na coinníollacha chun go ndeonófaí NEPT dó, na coinníollacha a leagtar amach in Airteagal 2 de Rialachán Cur Chun Feidhme (AE) 2019/1198 (“coinníollacha NEPT”), chuir an Coimisiún ceistneoir ar dtús chuig an iarratasóir inar iarradh fianaise air a léiríonn gur chomhlíon sé coinníollacha NEPT.

                     (9)

                     Tar éis anailís a dhéanamh ar an bhfreagra ar an gceistneoir, d’iarr an Coimisiún tuilleadh faisnéise agus fianaise tacaíochta, rud a chuir an t-iarratasóir faoina bhráid.

                     (10)

                     D’fhéach an Coimisiún le gach faisnéis a mheas sé a raibh gá léi a dheimhniú lena chinneadh ar chomhlíon an t-iarratasóir coinníollacha NEPT. Chuige sin, rinne an Coimisiún anailís ar an bhfianaise a chuir an t-iarratasóir isteach ina fhreagra ar an gceistneoir, rinne sé scrúdú ar roinnt suíomhanna gréasáin, lena n-áirítear suíomh gréasáin an iarratasóra agus Qichacha (5), agus rinne sé faisnéis a bhaineann leis an gcuideachta a chros-seiceáil leis an bhfaisnéis a cuireadh ar fáil i gcásanna roimhe sin. I gcomhthráth, chuir an Coimisiún tionscal an Aontais ar an eolas faoin iarraidh ón iarratasóir agus d’iarr sé air barúlacha a thabhairt, i gcás inar ghá. Chuir tionscal an Aontais barúlacha ar fáil maidir leis an iarratas.

               C.   ANAILÍS AR AN IARRAIDH

                     (11)

                     Maidir leis an gcoinníoll a leagtar amach in Airteagal 2(a) de Rialachán Cur Chun Feidhme (AE) 2019/1198, is é sin nár onnmhairigh an t-iarratasóir an táirge lena mbaineann chuig an Aontas le linn thréimhse an imscrúdaithe bunaidh, shuigh an Coimisiún le linn an imscrúdaithe gur chomhlíon an t-iarratasóir an coinníoll sin. Bunaíodh an t-iarratasóir an 8 Samhain 2010 agus thosaigh sé ag monarú an táirge lena mbaineann in 2011. Eisíodh an chéad cheadúnas onnmhairiúcháin an 4 Bealtaine 2011. Cuireadh tús le díolacháin onnmhairiúcháin in 2012, tar éis thréimhse an imscrúdaithe bunaidh. Chuir an t-iarratasóir mórleabhar díolacháin ar fáil maidir le tréimhse an imscrúdaithe bunaidh, agus tugadh le fios leis sin nach raibh ach díolacháin intíre ann le linn na tréimhse sin. Tá méid na ndíolachán sa mhórleabhar díolacháin sin ag teacht leis an ioncam oibriúcháin atá léirithe sa ráiteas ioncaim. Iarradh faisnéis faoi shonraisc le linn thréimhse an imscrúdaithe bunaidh agus cuireadh ar fáil í.

                     (12)

                     Maidir leis an gcoinníoll a leagtar amach in Airteagal 2(b) de Rialachán Cur Chun Feidhme (AE) 2019/1198 nach bhfuil gaol ag an iarratasóir le haon onnmhaireoir ná táirgeoir atá faoi réir na mbeart frithdhumpála a fhorchuirtear le Rialachán Cur Chun Feidhme (AE) 2019/1198, shuigh an Coimisiún le linn an imscrúdaithe nach raibh aon chuideachta ghaolmhar ag an iarratasóir a bhfuil baint aici le táirgeadh, próiseáil, díol ná ceannach an táirge lena mbaineann. Dá bhrí sin, comhlíonann an t-iarratasóir an coinníoll seo.

                     (13)

                     Maidir leis an gcoinníoll a leagtar amach in Airteagal 2(c) de Rialachán Cur Chun Feidhme (AE) 2019/1198, is é sin gur onnmhairigh an t-iarratasóir an táirge lena mbaineann go hiarbhír chuig an Aontas tar éis thréimhse an imscrúdaithe bunaidh nó gur shínigh an t-iarratasóir oibleagáid chonarthach neamh-inchúlghairthe maidir le cainníocht shuntasach a onnmhairiú chuig an Aontas, shuigh an Coimisiún le linn an imscrúdaithe gur onnmhairigh an t-iarratasóir chuig an Aontas ó bhí mí Iúil 2012 ann agus go rialta ina dhiaidh sin. Chuir an t-iarratasóir sonraisc isteach, mar aon le duillíní pacála, billí luchta agus admhálacha íocaíochta maidir le dhá ordú a rinne cuideachta san Aontas in 2017 agus 2018. Dá bhrí sin, comhlíonann an t-iarratasóir an coinníoll seo.

                     (14)

                     Dá réir sin, comhlíonann an t-iarratasóir gach ceann de na trí choinníoll chun go ndeonófar NEPT dó, mar a leagtar amach in Airteagal 2 de Rialachán Cur Chun Feidhme (AE) 2019/1198 agus ba cheart, dá bhrí sin, glacadh leis an iarratas. Dá réir sin, ba cheart an t-iarratasóir a bheith faoi réir dleacht frithdhumpála 17,9 % le haghaidh cuideachtaí comhoibríocha nár áiríodh sa sampla le linn an imscrúdaithe bunaidh.

               D.   NOCHTADH

                     (15)

                     Cuireadh an t-iarratasóir agus tionscal an Aontais ar an eolas faoi na fíricí agus na breithnithe riachtanacha ar ar a mbonn a measadh gurbh iomchuí an ráta dleachta frithdhumpála is infheidhme maidir leis na cuideachtaí comhoibríocha nár áiríodh sa sampla den imscrúdú bunaidh a dheonú do Jewelmoon.

                     (16)

                     Tugadh an deis do na páirtithe barúlacha a chur isteach. Ní bhfuarthas aon bharúil.

                     (17)

                     Tá an Rialachán i gcomhréir leis an tuairim ón gCoiste arna bhunú le hAirteagal 15(1) de Rialachán (AE) 2016/1036 ó Pharlaimint na hEorpa agus ón gComhairle.

               TAR ÉIS AN RIALACHÁN SEO A GHLACADH:

            Airteagal 1
            Cuirtear an chuideachta seo a leanas le hIarscríbhinn 1 a ghabhann le Rialachán (AE) 2019/2131 ina liostaítear na cuideachtaí comhoibritheacha nár áiríodh sa sampla:

                        Cuideachta

                        Cód breise TARIC

                        Hunan Jewelmoon Ceramics Co., Ltd.

                        C764

            Airteagal 2
            Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 23 Feabhra 2022.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 176, 30.6.2016, lch. 21.

            (2)  IO L 189, 15.7.2019, lch. 8.

            (3)  OJ L 131, 15.5.2013, p. 1.

            (4)  OJ L 321, 12.12.2019, p. 139.

            (5)  Is bunachar sonraí príobháideach brabúsach atá faoi úinéireacht na Síne é Qichacha a sholáthraíonn sonraí gnó, faisnéis chreidmheasa, agus anailísíocht do thomhaltóirí nó do ghairmithe maidir le cuideachtaí príobháideacha agus cuideachtaí poiblí atá bunaithe sa tSín.